b'\n_START_ARTICLE_\nMuzio Clementi\n_START_SECTION_\nBiografie\n_START_PARAGRAPH_\nMuzio Clementi s-a n\xc4\x83scut \xc3\xaen Roma, Italia, \xc3\xaen 1752 fiind cel mai mare dintre cei \xc8\x99apte copii ai lui Silvio Clementi, un argintar de succes \xc8\x99i Magdalena Kaiser. Nicolo a descoperit talentul muzical al fiului s\xc4\x83u c\xc3\xaend acesta era \xc3\xaenc\xc4\x83 foarte t\xc3\xaen\xc4\x83r. C\xc3\xaend a \xc3\xaemplinit 7 ani, Clementi a \xc3\xaenceput educa\xc8\x9bia sa muzical\xc4\x83. A fost un elev at\xc3\xa2t de bun \xc3\xaenc\xc3\xa2t p\xc3\xa2n\xc4\x83 la v\xc3\xa2rsta de 13 ani a primit func\xc8\x9bia de organist la biseric\xc4\x83._NEWLINE_\xc3\x8en 1766, un englez bogat numit Sir Peter Beckford (1740-1811) a fost impresionat de telentul muzical al lui Clementi \xc8\x99i a aranjat cu tat\xc4\x83l b\xc4\x83iatului s\xc4\x83-l ia de la familia lui \xc8\x99i s\xc4\x83-l duc\xc4\x83 \xc3\xaen Anglia, unde Beckford a fost de acord s\xc4\x83-i sponsorizeze educa\xc8\x9bia muzical\xc4\x83. \xc3\x8en schimb pentru educa\xc8\x9bie \xc8\x99i g\xc4\x83zduire, Clementi trebuia s\xc4\x83 c\xc3\xa2nte pentru sponsorul s\xc4\x83u, \xc3\xaen acest sens Beckford a semnat un contract cu tat\xc4\x83l muzicianului, \xc3\xaen care se angaja s\xc4\x83-i fac\xc4\x83 acestuia pl\xc4\x83\xc8\x9bi semestriale p\xc3\xa2n\xc4\x83 c\xc3\xa2nd b\xc4\x83iatul va atinge v\xc3\xa2rsta de 21 de ani. Beckford a luat t\xc3\xa2n\xc4\x83rul compozitor la mo\xc8\x99ia sa de la \xc8\x9bar\xc4\x83 din Steepleton Iwerne, situat\xc4\x83 la nord de Blandford Forum \xc3\xaen Dorset. Aici a petrecut Clementi urm\xc4\x83torii \xc8\x99apte ani \xc3\xaen studii solitare \xc8\x99i practic\xc4\x83 la harp\xc4\x83. Compozi\xc8\x9biile sale cunoscute din perioada anilor petrecu\xc8\x9bi la Roma \xc8\x99i \xc3\xaen Dorset, scrise \xc3\xaenainte de v\xc3\xa2rsta de 22 de ani, sunt pu\xc8\x9bine: un oratoriu \xc8\x99i posibil o slujb\xc4\x83, nici una dintre acestea nu a supravi\xc8\x9buit, \xc8\x99i \xc8\x99ase sonate pentru clape. Totu\xc8\x99i, Clementi a primit o educa\xc8\x9bie excelent\xc4\x83 at\xc3\xa2t \xc3\xaen domeniul muzical c\xc3\xa2t \xc8\x99i academic \xc3\xaen timpul \xc8\x99ederii sale la Beckford._NEWLINE_\xc3\x8en 1770 Clementi a avut prima prezentare ca pianist. Audien\xc8\x9ba sa a fost captivat\xc4\x83 de felul \xc3\xaen care a c\xc3\xa2ntat \xc8\x99i acesta a fost \xc3\xaenceputul unei cariere \xc3\xaenfloritoare ca pianist de concert. Dup\xc4\x83 c\xc3\xa2te se cunoa\xc8\x99te, \xc3\xaen 1774 Celemnti a fost eliberat de obliga\xc8\x9biile sale c\xc4\x83tre Peter Beckford \xc8\x99i s-a mutat la Londra. Primele sale apari\xc8\x9bii publice cunoscute au fost solo, c\xc3\xa2nt\xc3\xa2nd la harp\xc4\x83 la concerte de binefacere p\xc3\xa2n\xc4\x83 \xc3\xaen prim\xc4\x83vara anului 1775.  \xc3\x8en urm\xc4\x83torii patru ani, participarea sa \xc3\xaen via\xc8\x9ba de concerte a Londrei a fost destul de rar\xc4\x83 deoarece a fost \xe2\x80\x9edirijor\xe2\x80\x9d (de la clape) la \xe2\x80\x9eThe King\xe2\x80\x99s Theatre\xe2\x80\x9c, Haymarket pentru o parte din aceast\xc4\x83 perioad\xc4\x83. Numele lui a fost v\xc4\x83zut \xc3\xaen programele de concerte cu o frecven\xc8\x9b\xc4\x83 cresc\xc4\x83toare \xc3\xaen 1779 \xc8\x99i 1780, acest fapt dator\xc3\xa2ndu-se f\xc4\x83r\xc4\x83 \xc3\xaendoial\xc4\x83 popularit\xc4\x83\xc8\x9bii Sonatelor sale Opus 2, prima oar\xc4\x83 publicate de Welcker \xc3\xaenprim\xc4\x83vara anului 1779. Clementi a fost norocos pentru c\xc4\x83 faima sa ca pianist a crescut rapid \xc8\x99i a fost considerat de mul\xc8\x9bi ca f\xc4\x83c\xc3\xa2nd parte dintre cei mai mari virtuo\xc8\x99i din Europa. _NEWLINE_Celebritatea sa a crescut \xc3\xaen a\xc8\x99a m\xc4\x83sur\xc4\x83 \xc3\xaenc\xc3\xa2t \xc3\xaen 1780 s-a sim\xc8\x9bit preg\xc4\x83tit s\xc4\x83-\xc8\x99i \xc3\xaencerce norocul pe continent. Oprindu-se pentru prima oar\xc4\x83 la Paris, a mers apoi la Viena \xc8\x99i la faimoasa sa confruntare cu Wolfgang Amadeus Mozart. \xc3\x8emp\xc4\x83ratul Josef II i-a cerut s\xc4\x83 intre \xc3\xaentr-o competi\xc8\x9bie muzical\xc4\x83 cu Mozart la data de 24 decembrie 1781, pentru el \xc8\x99i pentru oaspe\xc8\x9bii \xc3\xaemp\xc4\x83ratului, marele duce (mai t\xc3\xa2rziu \xc8\x9barul Paul I) \xc8\x99i marea duces\xc4\x83 de Rusia. Ambii muzicieni Mozart \xc8\x99i Clementi au l\xc4\x83sat m\xc4\x83rturii ale evenimentului (cu toate c\xc4\x83 cea a lui Clementi a supravie\xc8\x9buit numai prin elevul s\xc4\x83u Ludwig Berger), ambele fiind \xc3\xaen concordan\xc8\x9b\xc4\x83: cei doi muzicieni au fost chema\xc8\x9bi s\xc4\x83 improvizeze \xc8\x99i s\xc4\x83 interpreteze selec\xc8\x9bii din compozi\xc8\x9biile proprii. La cererea marii ducese, ei au c\xc3\xa2ntat la prima vedere c\xc3\xa2teva sonate de Paisiello . Nu se cunoa\xc8\x99te ce anume a c\xc3\xa2ntat Mozart din operele sale, \xc3\xaens\xc4\x83 Clementi a identificat mai t\xc3\xa2rziu dou\xc4\x83 dintre compozi\xc8\x9biile sale c\xc3\xa2ntate atunci, Toccata Op.11,  \xc8\x99i Sonata in si bemol major, Op.24, No.2._NEWLINE_Pe 12 ianuarie 1782, Mozart scria tat\xc4\x83lui s\xc4\x83u: \xe2\x80\x9cClementi c\xc3\xa2nt\xc4\x83 bine, at\xc3\xa2t c\xc3\xa2t se poate c\xc3\xa2nta cu m\xc3\xa2na dreapt\xc4\x83. Cea mai mare putere a sa st\xc4\x83 \xc3\xaen pasajele sale \xc3\xaen treimi. \xc3\x8en afar\xc4\x83 de aceasta, nu are nici o urm\xc4\x83 de gust sau sim\xc8\x9bire \xe2\x80\x93 pe scurt este un c\xc3\xa2nt\xc4\x83re\xc8\x9b mecanic.\xe2\x80\x9d \xc3\x8entr-o alt\xc4\x83 scrisoare c\xc3\xa2teva luni de zile mai t\xc3\xa2rziu, opinia lui Mozart a fost \xc8\x99i mai critic\xc4\x83, acesta scriind: \xe2\x80\x9cClementi este un \xc8\x99arlatan, ca to\xc8\x9bi italienii\xe2\x80\x9d. Sentimente ca acesta, devenite publice \xc3\xaen ultimii ani ai lui Clementi, au devenit o parte permanent\xc4\x83 a mediului s\xc4\x83u. Impresiile lui Clementi despre interpretarea lui Mozart nu au fost pline de nimic dec\xc3\xa2t de laude pentru colegul lui. Dup\xc4\x83 spusele lui Berger Clementi i\xc8\x99i amintea\xc2\xa0:\xe2\x80\x9dP\xc3\xa2n\xc4\x83 atunci nu am auzit pe nimeni c\xc3\xa2nt\xc3\xa2nd cu at\xc3\xa2ta spirit \xc8\x99i gra\xc8\x9bie. Am fost \xc3\xaen special cople\xc8\x99it  de un adagio \xc8\x99i de numeroase varia\xc8\x9bii extempore, pentru care \xc3\xaemp\xc4\x83ratul a ales tema \xc8\x99i pe care a trebuit s\xc4\x83 le interpret\xc4\x83m altenativ\xe2\x80\x9d. At\xc3\xa2t de mare a fost abilitatea ambilor muzicieni \xc3\xaenc\xc3\xa2t \xc3\xaemp\xc4\x83ratul a fost nevoit s\xc4\x83 declare egalitate \xc3\xaen \xc3\xaentrecerea muzical\xc4\x83._NEWLINE_Aprecierile lui Mozart, foarte lipsite de generozitate \xc8\x99i posibil invidioase, asupra interpret\xc4\x83rii lui Clementi r\xc4\x83m\xc3\xa2n ca o atestare a capacit\xc4\x83\xc8\x9bilor lui Clementi ca virtuoz \xc8\x99i compozitor \xc8\x99i este de necontestat faptul c\xc4\x83 tema principal\xc4\x83 din Sonata \xc3\xaen sol bemol major a lui Clementi a capturat imagina\xc8\x9bia lui Mozart, deoarece zece ani mai t\xc3\xa2rziu acesta a folosit-o el \xc3\xaensu\xc8\x99i \xc3\xaen uvertura la Die Zauberfl\xc3\xb6te .  Acest lucru l-a ambi\xc8\x9bionat \xc3\xaentr-at\xc3\xa2ta pe Clementi \xc3\xaenc\xc3\xa2t de fiecare dat\xc4\x83 c\xc3\xa2nd aceast\xc4\x83 pies\xc4\x83 a fost publicat\xc4\x83, compozitorul s-a asigurat c\xc4\x83 edi\xc8\x9bia include o not\xc4\x83 care s\xc4\x83 spun\xc4\x83 c\xc4\x83 Sonata lui a fost scris\xc4\x83 10 ani \xc3\xaenainte ca Mozart s\xc4\x83 scrie primele note la opera lui. _NEWLINE_\xc3\x8en 1784 Clementi s-a \xc3\xaentors pe continent \xc8\x99i a fugit cu o fata de 18 ani pe care o \xc3\xaent\xc3\xa2lnise \xc3\xaen c\xc4\x83l\xc4\x83toriile sale anterioare, fiica unui prosper om de afaceri din Lyon. Tat\xc4\x83l \xc3\xaenfuriat a urm\xc4\x83rit cuplul \xc8\x99i cu ajutorul autorit\xc4\x83\xc8\x9bilor si-a recuperat \xc3\xaen scurt timp fata. Cu inima zdrobit\xc4\x83, Clementi s-a retras la Berna, unde s-a consolat lucr\xc3\xa2nd matematici. O scrisoare c\xc4\x83tre tat\xc4\x83l lui din Berna arat\xc4\x83 c\xc4\x83 \xc3\xaen August 1784 Clementi era \xc3\xaenc\xc4\x83 acolo. Este posibil fi f\xc4\x83cut \xc3\xaen acest timp \xc8\x99i o vizit\xc4\x83 familiei sale \xc3\xaen Roma, \xc3\xaens\xc4\x83 p\xc3\xa2n\xc4\x83 \xc3\xaen mai 1785 el era \xc3\xaenapoi la Londra unde avea s\xc4\x83 r\xc4\x83m\xc3\xa2n\xc4\x83 \xc3\xaenc\xc4\x83 mul\xc8\x9bi ani. \xc3\x8en timpul acestor ani de c\xc4\x83l\xc4\x83torii si fr\xc4\x83m\xc3\xa2ntare (1780-85) Clementi a scris 26 de sonate noi (Opp. 5\xe2\x80\x9313) si variate alte compozi\xc8\x9bii pentru clape. Unele dintre cele mai renumite opere ale sale dateaz\xc4\x83 din aceast\xc4\x83 perioad\xc4\x83._NEWLINE_Faptul c\xc4\x83 a fost respins de c\xc4\x83tre comerciantul francez i-a ar\xc4\x83tat clar c\xc4\x83 meseria de virtuoz ambulant nu ar\xc4\x83ta tocmai respectabil astfel c\xc4\x83 \xc8\x99i-a ridicat ambi\xc8\x9biile. Sonatele Opus 13, pe care le compune \xc3\xaen acest timp, sunt mult mai pu\xc8\x9bin \xc3\xaenfl\xc4\x83c\xc4\x83rate, au mai mult\xc4\x83 noble\xc8\x9be melodic\xc4\x83 \xc8\x99i coeren\xc8\x9b\xc4\x83 intern\xc4\x83 dec\xc3\xa2t precedentele. Acesta a fost \xc8\x99i momentul c\xc3\xa2nd a \xc3\xaenceput s\xc4\x83 scrie simfonii, care au devenit rapid cel mai prestigios gen de compozi\xc8\x9bie muzical\xc4\x83. \xc3\x8en 1786 patru noi simfonii ale lui Clementi (sau p\xc4\x83r\xc8\x9bi ale acestora) au fost prezentate \xc3\xaen Londra. Dintre acestea mai avem doar dou\xc4\x83, scurtele simfonii in Opus 18 care au fost publicate \xc3\xaen 1787. Acestea r\xc4\x83m\xc3\xa2n singurele lucr\xc4\x83ri orchestrale pe care Clementi le-a permis pentru publicare vreodat\xc4\x83._NEWLINE_Pe l\xc3\xa2ng\xc4\x83 ridicarea ambi\xc8\x9biilor sale muzicale, Clementi \xc3\xaencearc\xc4\x83 acum o \xc3\xaembun\xc4\x83t\xc4\x83\xc8\x9bire a sa intr\xc3\xa2nd \xc3\xaen afaceri. El a devenit cel mai c\xc4\x83utat \xc8\x99i cel mai scump profesor de pian din Londra \xc8\x99i cu averea \xc3\xaen cre\xc8\x99tere, a investit puternic \xc3\xaen publicarea de muzic\xc4\x83 \xc8\x99i \xc3\xaen construc\xc8\x9bia de piane, dou\xc4\x83 activit\xc4\x83\xc8\x9bi care i-au absorbit din ce \xc3\xaen ce mai mult timpul \xc8\x99i aten\xc8\x9bia. \xc3\x8enclina\xc8\x9bia lui Clementi spre muzica orchestral\xc4\x83 a fost influen\xc8\x9bat\xc4\x83 de asemenea de Haydn, prin cele dou\xc4\x83 vizite pe care acesta le-a f\xc4\x83cut la Londra. \xc3\x8en anul 1780 Simfoniile lui Clementi au fost c\xc3\xa2ntate frecvent, \xc3\xaens\xc4\x83 sosirea lui Haydn \xc3\xaen 1791 l-a plasat dintr-o dat\xc4\x83 pe Haydn \xc3\xaentr-o \xc3\xaentrecere de popularitate pe care nu o putea c\xc3\xa2\xc8\x99tiga. C\xc3\xa2nd Haydn s-a \xc3\xaentors la Viena, \xc3\xaen 1793, cererea pentru muzica lui Clementi cre\xc8\x99tea din nou. _NEWLINE_Caracterul lui Clementi a fost unul care nu avea loc de invidie pentru cei a c\xc4\x83ror faim\xc4\x83 o dep\xc4\x83\xc8\x99ea pe a lui \xc8\x99i el a men\xc8\x9binut rela\xc8\x9bii cordiale cu Haydn care a vizitat casa de la \xc8\x9bar\xc4\x83 a lui Clementi din Evesham, Worcestershire. Clementi i-a d\xc4\x83ruit chiar lui Haydn o bucat\xc4\x83 de coaj\xc4\x83 de nuc\xc4\x83 de cocos \xc3\xaembr\xc4\x83cat\xc4\x83 \xc3\xaen argint ca o amintire a vizitei sale \xc3\xaen Anglia. Totu\xc8\x99i, \xc3\xaen anumite privin\xc8\x9be, Haydn era o prezen\xc8\x9b\xc4\x83 iritant\xc4\x83 pentru Clementi. Totu\xc8\x99i el a ac\xc8\x9bionat concomitent \xc8\x99i ca o inspira\xc8\x9bie \xc8\x99i provocare, deoarece Clementi a continuat s\xc4\x83 scrie simfonii, inspirat f\xc4\x83r\xc4\x83 dubii de influen\xc8\x9ba lui Haydn. \xc3\x8en timpul primilor ani ai noului secol (\xc8\x99i \xc3\xaen special dup\xc4\x83 ce a devenit familiar cu Beethoven \xc8\x99i muzica lui), Clementi a compus cele mai bune lucr\xc4\x83ri simfonice, care au supravie\xc8\x9buit. \xc3\x8entre 1816 \xc8\x99i 1824, un lung \xc8\x99ir de cronici \xc3\xaen cea mai mare parte favorabile au urm\xc4\x83rit simfoniile sale \xc3\xaen Londra, Paris, Munchen si Leipzig. Cu toate acestea aceste ultime simfonii au r\xc4\x83mas nepublicate \xc8\x99i p\xc4\x83zite cu str\xc4\x83\xc8\x99nicie de compozitor. Faptul c\xc4\x83 aceste simfonii au r\xc4\x83mas necunoscute \xc8\x99i nec\xc3\xa2ntate pentru un timp lung \xc8\x99i chiar faptul c\xc4\x83 num\xc4\x83rul lor exact \xc8\x99i datele exacte ale compunerii lor nu sunt clare, este ironic, deoarece Clementi \xc8\x99i-a pus cele mai mari speran\xc8\x9be pentru faim\xc4\x83 postum\xc4\x83 tocmai \xc3\xaen acestea._NEWLINE_O explica\xc8\x9bie posibil\xc4\x83 a faptului ca aceste opere t\xc3\xa2rzii nu au fost publicate \xc3\xaen timpul vie\xc8\x9bii lui Clementi este aceea c\xc4\x83 el le-a revizuit \xc8\x99i modificat permanent. \xc3\x8en primele sale zile de compozitor, elanul tineresc l-a \xc3\xaempins s\xc4\x83 publice imediat aproape orice a compus. Mai t\xc3\xa2rziu, ca un efect secundar al reorient\xc4\x83rii sale, Clementi a devenit mult mai precaut \xc3\xaen privin\xc8\x9ba calit\xc4\x83\xc8\x9bii operei pe care o d\xc4\x83dea spre publicare. Clementi a trecut dintr-o extrem\xc4\x83 \xc3\xaen alta  \xc8\x99i a devenit un cenzor impulsiv al compozi\xc8\x9biilor c\xc4\x83rora le-a dat o importan\xc8\x9b\xc4\x83 deosebit\xc4\x83. El a purtat cu el permanent notele chiar \xc3\xaen lungile c\xc4\x83l\xc4\x83torii promo\xc8\x9bionale \xc8\x99i acestea erau cu el c\xc3\xa2nd a murit._NEWLINE_Clementi era solicitat foarte mult \xc8\x99i ca profesor de pian. Dintre elevii lui f\xc4\x83ceau parte mul\xc8\x9bi membri ai unor familii eminente din Londra care \xc3\xae\xc8\x99i permiteau s\xc4\x83 pl\xc4\x83teasc\xc4\x83 taxa de o guinee pe lec\xc8\x9bie. El a dob\xc3\xa2ndit de asemenea faim\xc4\x83 ca profesor pentru studen\xc8\x9bi \xe2\x80\x9eprofesioni\xc8\x99ti\xe2\x80\x9d. Printre ace\xc8\x99tia au fost J.B. Cramer, organistul Arthur Thomas Corfe, violonistul \xc8\x99i pianistul Benjamin Blake, Theresa Jansen, Benoit-Auguste Bertini, \xc8\x99i John Field. Averea relativ mic\xc4\x83 pe care a str\xc3\xa2ns-o \xc3\xaen timpul anului 1790 a investit-o treptat \xc3\xaen publicarea muzicii \xc8\x99i fabricarea de instrumente. Dup\xc4\x83 ce a suferit pierderi din cauza falimentului lui Longman & Broderip \xc3\xaen 1798, a folosit ocazia pentru a stabili o nou\xc4\x83 companie, Longman, Clementi & Co. Suferind mici schimb\xc4\x83ri de nume f\xc4\x83cute pentru a reflecta venirea sau plecarea ocazional\xc4\x83 a diferi\xc8\x9bi parteneri, aceast\xc4\x83 companie a continuat s\xc4\x83 func\xc8\x9bioneze p\xc3\xa2n\xc4\x83 la retragerea lui Clementi \xc3\xaen 1830._NEWLINE_Cu toate c\xc4\x83 preocup\xc4\x83rile sale comerciale i-au l\xc4\x83sat mai pu\xc8\x9bin timp pentru compozi\xc8\x9bie, el a produs un considerabil volum de muzic\xc4\x83 \xc3\xaen timpul lungii sale \xc8\x99ederi \xc3\xaen Londra. Printre noile publica\xc8\x9bii au fost aproximativ 56 de sonate \xc8\x99i sonatine pentru clape, multe dintre acestea fiind pentru patru m\xc3\xa2ini sau dou\xc4\x83 piane, un num\xc4\x83r de varia\xc8\x9biuni, capricii \xc8\x99i alte lucr\xc4\x83ri scurte pentru clape, dou\xc4\x83 simfonii \xc8\x99i prestigioasa Introducere \xc3\xaen arta c\xc3\xa2ntatului pe Piano Forte (1801). Totu\xc8\x99i, multe compozi\xc8\x9bii din aceast\xc4\x83 perioad\xc4\x83, inclusiv multe dintre simfoniile c\xc3\xa2ntate \xc3\xaen concertele din Londra, au fost pierdute. Soarta acestor manuscrise este o istorie obscur\xc4\x83 \xc8\x99i controversat\xc4\x83. Un zvon vechi spune c\xc4\x83 au fost distruse de Clementi \xc3\xaensu\xc8\x99i. Cu toate acestea \xc3\xaen 1921 muzicologul Georges de Saint-Foix a anun\xc8\x9bat c\xc4\x83 prin combinarea de buc\xc4\x83\xc8\x9bi de manuscris g\xc4\x83site \xc3\xaen dou\xc4\x83 mari colec\xc8\x9bii Clementi, una de la \xe2\x80\x9cBritish Museum\xe2\x80\x9d \xc8\x99i una \xc3\xaen Libr\xc4\x83ria Congresului a reconstruit patru simfonii, o uvertur\xc4\x83 \xc8\x99i un menuet. Un servitor al nepotului compozitorului, care a ajuns \xc3\xaen posesia manuscrisului, a ajuns s\xc4\x83 arunce multe p\xc4\x83r\xc8\x9bi din acesta din gre\xc8\x99eal\xc4\x83. \xc3\x8ens\xc4\x83 mare parte  din muzic\xc4\x83 a r\xc4\x83mas intact\xc4\x83, de\xc8\x99i divizat\xc4\x83 \xc3\xaentre cele dou\xc4\x83 colec\xc8\x9bii._NEWLINE_\xc3\x8en 1935, compozitorul Alfredo Casella a reconstruit cu succes dou\xc4\x83 dintre simfonii \xc8\x99i le-a dirijat \xc3\xaen Italia cu un deosebit succes. Au avut loc de asemenea prezent\xc4\x83ri ale lor \xc3\xaen Statele Unite, c\xc3\xa2ntate de Orchestra Simfonic\xc4\x83 din Boston, iar \xc3\xaen 1938 cele dou\xc4\x83 simfonii descoperite de Casella au fost publicate. \xc3\x8en 1969 muzicologul \xc8\x99i  pianistul Pietro Spada a \xc3\xaenceput s\xc4\x83 lucreze cu manuscrisele din Londra \xc8\x99i Washington. El a descoperit leg\xc4\x83turi \xc3\xaentre diferite segmente pe care Casella le-a omis. P\xc3\xa2n\xc4\x83 \xc3\xaen 1978 Spada a publicat 4 simfonii mari care aparent dateaz\xc4\x83 din perioada 1810-1824, dou\xc4\x83 a\xc8\x99a-numite \xe2\x80\x9eUverturi\xe2\x80\x9d care au fost scrise cu inten\xc8\x9bia de deschidere a simfoniilor \xc8\x99i un \xe2\x80\x9eMinueto Pastorale\xe2\x80\x9d, pe manuscrisul c\xc4\x83ruia Clementi a scris \xe2\x80\x9ea fi scurtat\xc4\x83 pentru o alt\xc4\x83 simfonie in D\xe2\x80\x9d . Edi\xc8\x9bii moderne ale Simfoniilor Op.18 \xc8\x99i a unui Concert pentru Pian pe care Clementi le-a transformat mai t\xc3\xa2rziu in Sonata au ap\xc4\x83rut c\xc3\xa2\xc8\x9biva ani mai devreme, astfel c\xc4\x83 publicarea operei orchestrale a lui Clementi care a supravie\xc8\x9buit timpului este acum complet\xc4\x83._NEWLINE_Cele mai importante dintre aceste opere sunt cele patru mari simfonii editate de Spada. Acestea sunt opere care atrag imediat, generoase \xc8\x99i  \xc3\xaenc\xc4\x83lzite de inim\xc4\x83, totu\xc8\x99i f\xc4\x83ra urme de sentiment. Fiecare dureaz\xc4\x83 aproxiativ o jum\xc4\x83tate de or\xc4\x83 \xe2\x80\x93 de dou\xc4\x83 ori lungimea simfoniilor Op.18 \xe2\x80\x93 \xc8\x99i fiecare este conceput\xc4\x83 pentru o orchestr\xc4\x83 somptuoas\xc4\x83 care include trei tromboane. A\xc8\x99a cum era \xc8\x99i de a\xc8\x99teptat o mare influen\xc8\x9b\xc4\x83 a stilului lui Haydn se simte \xc3\xaen aceste opere. _NEWLINE_De multe ori Clementi a introdus c\xc3\xa2te un acord dramatic  care \xc3\xaen stilul Haydn ar fi semnalat deschiderea unei arii armonice complet noi, \xc3\xaens\xc4\x83 Clementi a folosit acest acord pur \xc8\x99i simplu ca un efect local \xc8\x99i nu ca o parte func\xc8\x9bional\xc4\x83 a progresiei armonice. Principalul mod al lui Clementi de prelungire \xc8\x99i relaxare a formelor clasice a fost de a furniza momente subite de calm sau chiar de stagnare. Aceste misterioase \xe2\x80\x9epuncte lini\xc8\x99tite\xe2\x80\x9d, care au ap\xc4\x83rut pentru prima oar\xc4\x83 \xc3\xaen simfoniile Op.18 sunt prezente peste tot \xc3\xaen cele patru ultime opere. Acestea sunt destul de diferite de stilul lui Haydn \xc3\xaen care el creeaz\xc4\x83 momente de surpriz\xc4\x83 \xc8\x99i \xc3\xaenc\xc3\xa2ntare f\xc4\x83r\xc4\x83 a pierde leg\xc4\x83tura cu formele de dedesubt. _NEWLINE_\xc3\x8en 1810 Clementi  a renun\xc8\x9bat la concerte pentru a devota tot timpul s\xc4\x83u pentru compozi\xc8\x9bie \xc8\x99i pentru construc\xc8\x9bia de piane. El a petrecut ultimii s\xc4\x83i ani lipsi\xc8\x9bi de evenimente \xc3\xaen Evesham, unde a murit la data de 10 martie 1832. El a fost \xc3\xaenmorm\xc3\xa2ntat la Westminster Abbey. Pe parcursul vie\xc8\x9bii lui Clementi a fost c\xc4\x83s\xc4\x83torit, v\xc4\x83duv \xc8\x99i rec\xc4\x83s\xc4\x83torit de trei ori. _NEWLINE_\xc3\x8en anul 1807, la Viena, Clementi a purtat negocieri deosebit de minu\xc8\x9bioase cu Ludwig van Beethoven care s-au concretizat \xc3\xaen faptul c\xc4\x83 el a devenit principalul publicist al compozitorului \xc3\xaen Anglia; pe data de 21 iunie 1824 Clementi a asistat la debutul lui Franz Liszt. A\xc8\x99a s-a desf\xc4\x83\xc8\x99urat lunga sa carier\xc4\x83. \xc3\x8en cea mai mare parte a vie\xc8\x9bii sale Clementi a fost la fel de faimos ca Mozart, reputa\xc8\x9bia sa fiind \xc3\xaentrecut\xc4\x83 numai de cea a lui Haydn sau Beethoven, ambii ace\xc8\x99tia  fiind nu numai un izvor de influen\xc8\x9be pentru Clementi dar fiind \xc8\x99i ei la r\xc3\xa2ndul lor influen\xc8\x9ba\xc8\x9bi de c\xc4\x83tre Clementi. Pe l\xc3\xa2ng\xc4\x83 acestea Clementi nu a fost numai unul dintre primii virtuo\xc8\x99i ai clapelor \xc8\x99i unul dintre primii profesori ai vremii lui ci el a \xc8\x99i condus cu succes o cas\xc4\x83  de publica\xc8\x9bii care producea de asemenea \xc8\x99i piane._NEWLINE_\xc3\x8en timpul vie\xc8\x9bii sale Clementi a str\xc3\xa2ns o avere mare datorit\xc4\x83 faptului c\xc4\x83 e fost deosebit de cump\xc4\x83tat.  El a p\xc4\x83zit fiecare b\xc4\x83nu\xc8\x9b \xc8\x99i mul\xc8\x9bi oameni l-au considerat ca fiind lacom. De exemplu, un vizitator la Moscova \xc3\xae\xc8\x99i aminte\xc8\x99te c\xc4\x83 i-a v\xc4\x83zut pe Clementi \xc8\x99i pe elevul acestuia, John Field, sp\xc4\x83l\xc3\xa2ndu-\xc8\x99i rufele \xc3\xaen camer\xc4\x83. Clementi s-a explicat fa\xc8\x9b\xc4\x83 de vizitator prin faptul ca pre\xc8\x9bul pentru sp\xc4\x83larea lenjeriei \xc3\xaen Moscova este uria\xc8\x99 \xc8\x99i \xc3\xaen afar\xc4\x83 de asta sp\xc4\x83l\xc4\x83toria i-ar face mai mult distrugeri la haine dec\xc3\xa2t le-ar cur\xc4\x83\xc8\x9ba. John Field nu a vorbit niciodat\xc4\x83 r\xc4\x83u despre profesorul lui, dar a r\xc4\x83mas \xc3\xaen Rusia la \xc3\xaencheierea turneului \xc3\xaen semn de \xc3\xaencheiere a uceniciei sale pe l\xc3\xa2ng\xc4\x83 mai v\xc3\xa2rstnicul compozitor._NEWLINE_Clementi a compus aproape o sut\xc4\x83 zece sonate pentru pian, care sunt \xc3\xaenc\xc4\x83 interpretate \xc8\x99i \xc3\xaen zilele noastre \xc8\x99i multe dintre acestea constituie selec\xc8\x9bii favorite \xc3\xaen car\xc8\x9bile avansate de literatur\xc4\x83 pentru pian. Clementi a publicat \xc8\x99i un num\xc4\x83r de lucr\xc4\x83ri pedagogice, \xc3\xaentre care \xe2\x80\x9cIntroducere \xc3\xaen Arta Interpret\xc4\x83rii la Piano Forte\xe2\x80\x9d \xc8\x99i cele trei volume ale lucr\xc4\x83rii \xe2\x80\x9cGradus ad Parnassum \xe2\x80\x9c sunt cel mai bine cunoscute. Totu\xc8\x99i Sonatele lui Clementi r\xc4\x83m\xc3\xa2n cele mai m\xc4\x83re\xc8\x9be realiz\xc4\x83ri ale acestuia \xc8\x99i acestea sunt de multe ori mai dificil de interpretat dec\xc3\xa2t cele ale lui W.A.Mozart._NEWLINE_\xc3\x8en plus fa\xc8\x9b\xc4\x83 de muzica sa solo pentru pian, Clementi a compus la fel de bine \xc8\x99i \xc3\xaen alte genuri, inclusiv ultimele sale Simfonii care treptat sunt acceptate de c\xc4\x83tre muzicologi ca opere m\xc4\x83re\xc8\x9be. Clementi a mai compus \xc8\x99i mai multe lucr\xc4\x83ri vocale \xc8\x99i de camer\xc4\x83, dar acestea au disp\xc4\x83rut din interpretarea curent\xc4\x83 de la moartea autorului. \xc3\x8en general \xc3\xaens\xc4\x83, muzica lui Clementi devine din ce \xc3\xaen ce mai popular\xc4\x83 \xc3\xaen \xc3\xaenregistr\xc4\x83ri. Atmosfera vesel\xc4\x83, u\xc8\x99oar\xc4\x83, luminoas\xc4\x83 \xc8\x99i spiritual\xc4\x83 a operelor sale pentru pian sun\xc4\x83 captivant pentru foarte mul\xc8\x9bi auditori moderni._NEWLINE_by Charles K. Moss, M.M.Ed., M.Mus.'